***** ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Ιουνίου 1988 με την οποία καλείται η Ιταλία να ανακαλέσει τα περαιτέρω μέτρα που έλαβε για να προστατευθεί από την εισαγωγή επιβλαβών οργανισμών που έχουν σχέση με τα νωπά καλλιεργημένα μανιτάρια (Το κείμενο στην ιταλική γλώσσα είναι το μόνο αυθεντικό) (88/395/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 77/93/ΕΟΚ του Συμβουλίου της 21ης Δεκεμβρίου 1976 σχετικά με την προστασία από την εισαγωγή στα κράτη μέλη οργανισμών επιβλαβών για τα φυτά και τα φυτικά προϊόντα (1), όπως τροποποιήθηκε τελευταία από την οδηγία 88/272/ΕΟΚ της Επιτροπής (2), και ιδίως το άρθρο 15 παράγραφος 2, Εκτιμώντας: ότι, όταν ένα κράτος μέλος εκτιμά ότι επίκειται κίνδυνος εισαγωγής ή διάδοσης στο έδαφός του επιβλαβών οργανισμών, μπορεί να θεσπίσει προσωρινά συμπληρωματικές διατάξεις που είναι αναγκαίες για να προστατευθεί από τον κίνδυνο, υπό τον όρο ότι κοινοποιεί χωρίς καθυστέρηση στα άλλα κράτη μέλη και την Επιτροπή τα μέτρα που έλαβε και την αιτιολόγησή τους (άρθρο 15 παράγραφος 1 της οδηγίας 77/93/ΕΟΚ)· ότι η Ιταλία θέσπισε, στις 22 Μαΐου 1987, μέτρα που απαγορεύουν την εισαγωγή στην Ιταλία νωπών καλλιεργημένων μανιταριών από την 1η Ιουνίου 1987 μέχρι τις 31 Δεκεμβρίου 1987 («Decreto 22 Maggio 1987: divieto d'importazione di funghi coltivati freschi») (3)· ότι η Ιταλία κοινοποίησε στα άλλα κράτη μέλη και την Επιτροπή τα μέτρα που έλαβε, καθώς και την αιτιολόγησή τους, κατά τη συνεδρίαση της Μόνιμης Φυτοϋγειονομικής Επιτροπής της 22ας Ιουνίου 1987· ότι, με την απόφαση 87/393/ΕΟΚ της Επιτροπής (4), κλήθηκε η Ιταλία να ανακαλέσει τα μέτρα που έλαβε για να προστατευθεί από την εισαγωγή επιβλαβών οργανισμών που έχουν σχέση με τα νωπά καλλιεργημένα μανιτάρια, επειδή θεωρήθηκε ότι οι λόγοι που προέβαλαν οι ιταλικές αρχές τότε δεν αποτελούσαν τεκμήριο επικείμενου κινδύνου υπό την έννοια του άρθρου 15 παράγραφος 1 της οδηγίας 77/93/ΕΟΚ· ότι η Ιταλία κατάργησε τα μέτρα αυτά στις 28 Οκτωβρίου 1987· ωστόσο, την ίδια μέρα υιοθέτησε φυτοϋγειονομικά νομοθετικά μέτρα σχετικά με την εισαγωγή στην Ιταλία νωπών καλλιεργημένων μανιταριών («Decreto ministeriale 28 Ottobre 1987 concernente misure fitosanitarie per l'importazione di funghi coltivati freschi»)· ότι σύμφωνα με τα περαιτέρω μέτρα που εγκρίθηκαν, η εισαγωγή νωπών καλλιεργημένων μανιταριών στην Ιταλία επιτρέπεται μόνον εφόσον: - στη χώρα καταγωγής των μανιταριών έχει διενεργηθεί εργαστηριακή ανάλυση προκειμένου να διαπιστωθεί ότι στα μανιτάρια δεν υπάρχουν τα νηματώδη ditylenchus muceliophagus και aphelenchoides composticola, - τα μανιτάρια συνοδεύονται από φυτοϋγειονομικό πιστοποιητικό που έχει εκδοθεί από τη χώρα καταγωγής, - στο φυτοϋγειονομικό πιστοποιητικό περιλαμβάνεται «πρόσθετη δήλωση» με την οποία βεβαιώνεται ότι τα μανιτάρια δεν έχουν προσβληθεί από τα προαναφερόμενα νηματώδη, και στην οποία αναφέρεται το όνομα του εργαστηρίου που διεξήγαγε την ανάλυση· ότι, δυνάμει των περαιτέρω μέτρων που υιοθέτησε η Ιταλία στον τόπο εισαγωγής, απαιτούνται οι ακόλουθες διαδικασίες: - δειγματοληψία του ενός τρίτου νωπών καλλιεργημένων μανιταριών για εργαστηριακή ανάλυση από τις ιταλικές φυτοϋγειονομικές αρχές, στο πλαίσιο των φυτοϋγειονομικών ελέγχων που απαιτούνται για την έκδοση των πιστοποιητικών εισαγωγής νωπών καλλιεργημένων μανιταριών, - απαγόρευση της εμπορίας των δειγμάτων εν όσω εκκρεμεί η ανακοίνωση του αποτελέσματος της ανάλυσης προς τον εισαγωγέα και το Υπουργείο Γεωργίας και Δασών· ότι οι ιταλικές αρχές ανακοίνωσαν στην Επιτροπή, με τέλεξ της 5ης Νοεμβρίου 1987, τη λήψη περαιτέρω μέτρων χωρίς, ωστόσο, να ειδοποιήσουν τα λοιπά κράτη μέλη· ότι, ωστόσο, ο λόγος που προέβαλε η Ιταλία για τη λήψη περαιτέρω μέτρων είναι ότι διαπιστώθηκε η ύπαρξη του νηματώδους ditylenchus myceliophagus σε δείγματα νωπών καλλιεργημένων μανιταριών που εισήχθησαν από κράτος μέλος· ότι, κατά κανόνα, τα νωπά καλλιεργημένα μανιτάρια παράγονται υπό αυστηρά ελεγχόμενες συνθήκες και σε μέσα καλλιέργειας που έχουν υποστεί ειδικό χειρισμό ώστε να εξασφαλίζεται ικανοποιητική παραγωγή· ότι, κατά συνέπεια, θα πρέπει ν' αναμένεται να μην είναι παθογενή τυχόν νηματώδη που διαπιστώθηκαν σε ίχνη του μέσου καλλιέργειας που είναι προσκολλημένο σε συγκομισθέντα νωπά καλλιεργημένα μανιτάρια· ότι, εφόσον τα ζώντα νηματώδη ευρίσκονται σε νωπά καλλιεργημένα μανιτάρια που προορίζονται να διοχετευθούν στο εμπόριο για άμεση ανθρώπινη κατανάλωση, τα νηματώδη αυτά, παρότι είναι επιζήμια για την ποιότητα των μανιταριών όπου ευρίσκονται, δεν αποτελούν κίνδυνο για την καλλιέργεια μανιταριών στην Ιταλία· ότι έχει διαπιστωθεί επιστημονικά η ύπαρξη των νηματωδών aphelenchoides composticola και ditylenchus myceliophagus στις περισσότερες χώρες των εύκρατων περιοχών όπου καλλιεργούνται μανιτάρια· ότι τα προαναφερόμενα νηματώδη απαντώνται παντού και είναι συνηθέστατα, λόγω του ότι οι μύκητες του εδάφους αποτελούν άριστους ξενιστές· ότι δεν υπάρχουν πληροφορίες που να τεκμηριώνουν ότι τα προαναφερόμενα νηματώδη δεν απαντώνται εξίσου στην Ιταλία· ότι, παρότι από πολλά έτη είναι ευρέως γνωστή η δυνατότητα των νηματωδών aphelenchoides composticola και ditylenchus myceliophagus να καταστρέφουν τις καλλιέργειες μανιταριών και ότι απαντώνται παντού και συνηθέστατα, δεν θεωρήθηκε αναγκαίο να προβλεφθούν ιδιαίτερες διατάξεις σχετικά με τα νηματώδη στο φυτοϋγειονομικό καθεστώς της Κοινότητας όταν 77/93/ΕΟΚ· ότι, η οδηγία 77/93/ΕΟΚ·ότι, ως εκ τούτου, δεν θεωρήθηκε απαραίτητο να συμπεριληφθούν τα προαναφερόμενα νηματώδη στο πεδίο εφαρμογής των μέτρων κατά της εισαγωγής στα κράτη μέλη οργανισμών επιβλαβών για τα φυτά και τα φυτικά προϊόντα· ότι μπορεί, κατά συνέπεια, να συναχθεί το συμπέρασμα ότι το ενδεχόμενο ύπαρξης νηματωδών στις παρτίδες νωπών καλλιεργημένων μανιταριών που εισάγονται στην Ιταλία, δεν αποτελεί επικείμενο κίνδυνο υπό την έννοια του άρθρου 15 παράγραφος 1 της οδηγίας 77/93/ΕΟΚ· ότι, ως εκ τούτου, η Ιταλία πρέπει να ανακαλέσει χωρίς καθυστέρηση τα μέτρα που απαγορεύουν την εισαγωγή νωπών καλλιεργημένων μανιταριών· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Υποχρεούται η Ιταλία να ανακαλέσει το «Decreto ministeriale 28 Ottobre 1987 concernente misure fitosanitarie per l'importazione di funghi coltivati freschi». Άρθρο 2 Η παρούσα απόφαση απευθύνεται στην Ιταλική Δημοκρατία. Βρυξέλλες, 15 Ιουνίου 1988.

[Source: multi_eurlex | Tokens: 5474]